Diari Oficial de la Generalitat Valenciana


Sumari del DOGV 9644, del 20-07-2023 (2023/8229)

ACORD de 29 de juny de 2023, del Consell, de revocació de la delegació de competències en l'Ajuntament de Torrent per a la contractació de la redacció de projecte, licitació, adjudicació i execució de l'obra de construcció del Palau de Justícia de Torrent.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9644

Data del DOGV
:   20-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8229


Data del document
:   26-06-2023

Organisme emissor
:   Conselleria de Justícia, Interior i Administració Pública

Tipus de document
:   Acord

Anàlisi jurídica

 Descriptors 

:   * Conselleria de Justícia, Interior i Administració Pública

ACORD de 29 de juny de 2023, del Consell, de revocació de la delegació de competències en l'Ajuntament de Torrent per a la contractació de la redacció de projecte, licitació, adjudicació i execució de l'obra de construcció del Palau de Justícia de Torrent. [2023/8229]  
Antecedents de fet  
  
Primer. El 17 de setembre de 2018, mitjançant una resolució de la consellera de Justícia, Administració Pública, Reformes Democràtiques i Llibertats Públiques, publicada en el Diari Oficial de la Generalitat Valenciana el 24 de gener de 2019 (núm. 8471), es va delegar en l'Ajuntament de Torrent la competència per a la contractació de la redacció del projecte, licitació, adjudicació i execució de l'obra de «construcció del Palau de Justícia de Torrent», amb un pressupost màxim total de 38.550.447,05 € (impostos inclosos).  
Segon. De conformitat amb aquesta resolució corresponien a l'Ajuntament de Torrent les facultats i obligacions de licitar i adjudicar tant els serveis tècnics per a la redacció dels documents tècnics necessaris per a la construcció del futur edifici judicial com la licitació i adjudicació de l'obra, d'acord amb la distribució d'anualitats contingudes en aquest: 2019: 284.675,72 € (redacció projectes); 2020: 6.817.442,94 € (obra i direcció); 2021: 8.055.414,92 € (obra i direcció); i 2022: 2.321.197,47 € (obra i direcció). De la mateixa manera, es delegava en l'Ajuntament la facultat de licitar i adjudicar els estudis geotècnics que es consideraren imprescindibles per a la redacció dels projectes i documents tècnics.  
  
  
Amb caràcter previ a la licitació del servei d'assistència tècnica, el dia 3 de desembre de 2018, l'Ajuntament de Torrent va adjudicar el contracte menor d'«elaboració de l'estudi geotècnic per a la futura construcció del Palau de Justícia de Torrent» per un import de 6.265,38 €, que va ser executat. Amb posterioritat, i ja a petició de l'empresa adjudicatària de l'assistència tècnica, es va contractar de nou un estudi geotècnic complementari per a satisfer les exigències que planteja el Codi Tècnic de l'Edificació en funció de l'avantprojecte que havia sigut seleccionat en la licitació del contracte per als serveis tècnics. El contracte complementari, que s'adjudica a la mateixa empresa, té data de 17 de maig de 2021 i un import de 3.450,92 €. El document requerit es va elaborar i es va entregar, per la qual cosa el contracte està executat.  
  
El 10 de juliol de 2020, l'Ajuntament de Torrent va adjudicar el contracte de «servei d'assistència tècnica per a la redacció de projecte i direcció d'obra per a la construcció del Palau de Justícia de Torrent» (expedient 4866/2019/GEN), per un import de 508.200,00 € (IVA inclòs). El contracte es va subscriure el 10 de novembre de 2020 i es troba en execució en aquests moments.  
Tercer. Quant a la redacció del projecte bàsic i d'execució, en data 23 de juny de 2021, es va donar per executada la fase d'informe de viabilitat i avantprojecte, i en data 5 de maig de 2022 es va donar per executada la fase de projecte bàsic i projecte d'activitat, en considerar que, des del punt de vista de les previsions de funcionament de l'edifici, la proposta presentada compleix amb les necessitats de l'ús judicial.  
  
El projecte bàsic planteja la construcció d'un edifici de 14.585,46 m², la qual cosa suposa un increment d'un 19,58 % respecte dels 12.197,63 m² del programa funcional que va ser objecte de licitació i un pressupost de licitació amb IVA de 65.090.716,37 €. L'augment de grandària de l'edifici deriva de noves necessitats d'organització judicial i del concepte arquitectònic i espacial del projecte. D'altra banda, l'import econòmic suposa la translació econòmica de la nova grandària de l'edifici projectat, i es mantenen els mòduls de cost amb els que es va licitar l'assistència tècnica en 2019. Cal fer constar que aquest import qüestiona ja la viabilitat de l'import consignat en la Resolució de 17 de setembre de 2018 per a la globalitat de l'actuació.  
  
Quart. Quant al projecte d'execució, en data 8 de febrer de 2023, aquesta conselleria va remetre a l'Ajuntament de Torrent l'informe d'observacions al projecte d'execució.  
En data de hui, després de la redacció del projecte d'execució i transcorregut el nombre d'anualitats inicialment programades, el projecte d'execució planteja la construcció d'un edifici de 14.661,18 m², la qual cosa suposa un increment d'un 20,20 % respecte dels 12.197,63 m² del programa funcional que va ser objecte de licitació i un pressupost bàsic de licitació amb IVA de 26.981.707,83 €. Aquesta quantitat suposa un índex de cost de 1.989,62 €/m², xifra que està entorn de les adjudicacions realitzades per la Conselleria de Justícia, Interior i Administració Pública (d'ara en avant CJIAP) en 2022 per a actuacions d'aquest rang. La inversió prevista per a l'edifici és superior en un 66,80 % a la prevista en la Resolució de delegació de data 17 de setembre de 2018 per a la totalitat de l'actuació.  
L'import executat és, en data de hui, de 36.644,56 €, corresponents a l'abonament de les sol·licituds de pagament formulades per l'Ajuntament de Torrent i que es corresponen amb l'avantprojecte i amb part dels estudis geotècnics realitzats; aquesta execució suposa un percentatge d'execució del 0,2095 %.  
Cinqué. El compte global de l'actuació de la «construcció del Palau de Justícia de Torrent», tenint en compte la superfície de l'edifici, els costos habituals de les construccions judicials en execució per la CJIAP i la valoració dels honoraris tècnics, és el següent:  
El nou abast econòmic implica un augment de 81.392.898,40 €, equivalents al 88,52 % de l'import inicial.  
Davant aquesta situació, que suposa un import total de 51.514.016,45 €, vist el grau d'execució de la delegació i tenint en compte que aquesta ha d'anar acompanyada, en tot cas, del corresponent finançament, i per a això és necessària l'existència de dotació pressupostària adequada i suficient en els pressupostos de l'administració delegant per a cada exercici econòmic, no resulta viable la delegació de competències indicada, ja que aquesta no va acompanyada dels recursos econòmics necessaris perquè siga efectiva i que garantisquen l'equilibri financer de l'entitat receptora, requisit exigit legalment en la disposició addicional primera de la Llei 21/2017, de 28 de desembre, de mesures fiscals.  
  
Fonaments de dret  
  
Primer. El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat i el Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, estableixen que correspon a aquest departament les competències en matèria de justícia, amb la dotació als òrgans judicials d'infraestructures i instal·lacions adequades per al desenvolupament de la seua funció i garantir el seu correcte funcionament.  
Segon. L'article 149 de la Llei 8/2010, de 23 de juny, de règim local de la Comunitat Valenciana determina la possibilitat de revocar la delegació per raons d'interés públic degudament justificades:  
  
«Article 149. Revocació de la delegació  
(…)  
2. Per raons d'interés públic degudament justificades el Consell podrà revocar la delegació o revisar el seu contingut.  
3. L'acord de revocació es publicarà en el Diari Oficial de la Generalitat Valenciana.»  
Tercer. L'estat actual de la delegació i la necessitat peremptòria de mesurar el nivell d'inversió en la creació de la nova seu judicial de Torrent, dins del projecte pressupostari de construcció de noves seus judicials que està desenvolupant la Direcció General de Modernització i Relacions amb l'Administració de Justícia, i aconseguir així una major versatilitat i eficiència en les inversions pluriennals que es proposen, fan necessària la revocació de la delegació efectuada per raons d'interés públic.  
En aquest sentit, com la fi última que ha de guiar les actuacions d'aquesta conselleria és la millora de les infraestructures judicials en el partit judicial de Torrent, la revocació de la resolució de delegació s'entén necessària per a realitzar la construcció de la nova seu judicial del partit.  
Quart. L'article 27 de la Llei 7/1985, de 2 d'abril, reguladora de les bases de règim local, preveu que la delegació, a més de millorar l'eficiència en la gestió pública ha de ser conforme amb la legislació d'estabilitat pressupostària i sostenibilitat financera i haurà d'anar acompanyada, en tot cas, del corresponent finançament, per a la qual cosa és necessària la dotació pressupostària adequada i suficient en els pressupostos de l'Administració delegant per a cada exercici econòmic, ja que en cas contrari seria nul·la sense aquesta dotació. Hi ha, per tant, una situació d'inestabilitat pressupostària i d'absència de finançament que ha de resoldre's mitjançant la revocació de la delegació, sense que aquesta comporte una despesa per a l'Administració.  
En virtut d'això, de conformitat amb el que es disposa en les lleis anteriorment esmentades, i amb l'article 28.c de la Llei 5/1983, de 30 de desembre, del Consell i l'article 6 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, a proposta de la consellera de Justícia, Interior i Administració Pública, el Consell en sessió de 29 de juny de 2023  
  
ACORDA  
  
Primer  
Revocar, per raons d'interés públic, la delegació en l'Ajuntament de Torrent de la competència per a la contractació de la redacció de projecte, licitació, adjudicació i execució de l'obra de construcció del Palau de Justícia de Torrent, efectuada mitjançant la Resolució de 17 de setembre de 2018, de la Conselleria de Justícia, Administració Pública, Reformes Democràtiques i Llibertats Públiques, publicada en el DOGV 8471, de 24.01.2019.  
  
Segon  
La realització dels tràmits administratius i pressupostaris per a la continuïtat de l'actuació per part de la Generalitat.  
  
Tercer  
Comunicar aquest acord a l'Ajuntament de Torrent.  
  
Quart  
Publicar la present resolució en el Diari Oficial de la Generalitat Valenciana.  
  
València, 29 de juny de 2023  
  
La consellera secretària  
AITANA MAS MAS